Diari Oficial de la Generalitat Valenciana


Sumari del DOGV 9289, del 02-03-2022 (2022/1582)

RESOLUCIÓ de 23 de febrer de 2022, de la Conselleria d'Educació, Cultura i Esport, per la qual es convoquen les subvencions per al manteniment dels gabinets psicopedagògics escolars dependents d'ajuntaments, mancomunitats de municipis i entitats locals menors de la Comunitat Valenciana per a l'exercici 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9289

Data del DOGV
:   02-03-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/1582


Data del document
:   23-02-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 23 de febrer de 2022, de la Conselleria d'Educació, Cultura i Esport, per la qual es convoquen les subvencions per al manteniment dels gabinets psicopedagògics escolars dependents d'ajuntaments, mancomunitats de municipis i entitats locals menors de la Comunitat Valenciana per a l'exercici 2022. [2022/1582]  
Mitjançant l'Ordre 45/2016, de 4 d'agost de 2016, de la Conselleria d'Educació, Investigació, Cultura i Esport s'estableixen les bases reguladores de les subvencions per al manteniment dels gabinets psicopedagògics escolars dependents d'ajuntaments, mancomunitats de municipis i entitats locals menors de la Comunitat Valenciana.  
  
Aquesta ordre té com a finalitat regular la concessió de les subvencions per al finançament parcial de les despeses corrents dels gabinets psicopedagògics escolars autoritzats, de titularitat d'ajuntaments, mancomunitats de municipis i entitats locals menors de la Comunitat Valenciana, sempre que el seu àmbit d'actuació es desenvolupe en centres docents sostinguts amb fons públics.  
El Decret 72/2021, de 21 de maig, del Consell, regula l'organització de l'orientació educativa i professional en el sistema educatiu valencià (DOGV 9099, 3 de juny). D'acord amb aquest decret, i en virtut de les seues disposicions addicionals primera i segona, les funcions i tasques atribuïdes fins a aqueix moment als serveis psicopedagògics escolars passen a assumir-se pels equips d'orientació educativa, els departaments d'orientació educativa i professional i les unitats especialitzades d'orientació. Així mateix, manté la vigència de les autoritzacions concedides per la conselleria competent en matèria d'educació als gabinets psicopedagògics municipals, i assimila les funcions del personal d'aquests gabinets que intervé en els centres docents sostinguts amb fons públics, a les funcions assignades al professorat de l'especialitat d'orientació educativa.  
En virtut del que s'ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i condicions de la concessió de la subvenció  
1. Convocar, per a l'exercici 2022, les subvencions per al finançament parcial de les despeses corrents dels gabinets psicopedagògics escolars autoritzats de titularitat d'ajuntaments, mancomunitats de municipis i entitats locals menors de la Comunitat Valenciana, regulades en l'Ordre 45/2016, de 4 d'agost de 2016, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions per al manteniment dels gabinets psicopedagògics escolars dependents d'ajuntaments, mancomunitats de municipis i entitats locals menors de la Comunitat Valenciana (DOGV 7846, 08.08.2016), d'ara en avant ordre de bases.  
  
2. El procediment de concessió d'aquestes subvencions es tramitarà en règim de concurrència competitiva i prorrateig, d'acord amb l'article 22 de la Llei 38/2003, de 17 de novembre, general de subvencions i amb l'article 55 del Reial decret 887/2006, de 21 de juliol, pel qual s'aprova el Reglament general de la Llei 38/2003.  
3. Podran sol·licitar aquestes subvencions els ajuntaments, mancomunitats de municipis o entitats locals menors que gestionen o financen gabinets psicopedagògics escolars autoritzats en l'àmbit de la Comunitat Valenciana i que complisquen amb els requisits previstos en l'article 5 de l'ordre de bases.  
  
Segon. Finançament  
1. L'import global màxim que es podrà assignar en concepte d'aquestes subvencions per a aquesta convocatòria serà de 2.300.000 ?. El pagament es realitzarà amb càrrec a la línia de subvenció S0071000, capítol IV, de la secció, servei, centre gestor i programa 79.99.29.186.64 Ensenyament Primari, prevista en l'actual llei de pressupostos de la Generalitat.  
2. L'esmentat import podrà ser incrementat, de conformitat amb el que es preveu en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat. Així mateix, el referit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
  
Tercer. Forma i termini de presentació de les sol·licituds de subvenció  
1. Les sol·licituds s'emplenaran per la persona que represente l'entitat local, utilitzant exclusivament els mitjans electrònics facilitats pels servidors d'informació de Generalitat, de conformitat amb el que preveu el Decret 220/2014, de 12 de desembre, del Consell, pel qual s'aprova el reglament d'administració electrònica de la Comunitat Valenciana. Per a això, s'accedirà a l'apartat de serveis en línia de la seu electrònica de la Generalitat accessible a través d'https://sede.gva.es  
  
La presentació telemàtica requerirà que la persona sol·licitant dispose de sistemes d'identificació i signatura electrònica acceptades en la seu electrònica de la Generalitat. No s'admetran sol·licituds presentades per altres mitjans.  
La presentació de la sol·licitud portarà implícita l'acceptació de les bases reguladores.  
2. El termini per a la presentació telemàtica de les sol·licituds serà de 15 dies hàbils a comptar des de l'endemà de la publicació de la present resolució en el Diari Oficial de la Generalitat Valenciana. L'incompliment d'aquest termini determinarà l'exclusió de la convocatòria.  
  
3. L'enllaç a la seu electrònica per a la presentació telemàtica de les sol·licituds, així com el manual d'ajuda per a realitzar el tràmit, es publicaran en la web de la Conselleria d'Educació, Cultura i Esport, en el següent enllaç: https://ceice.gva.es/va/web/centros-docentes/ayudas/subvenciones/gabinetes-psicopedagogicos  
  
Quart. Documentació  
1. Juntament amb la sol·licitud les entitats locals hauran de presentar, a través dels mitjans electrònics, la següent documentació, digitalitzada i en format PDF:  
a) Declaració responsable subscrita per la persona representant legal de l'entitat de no estar incursa en cap de les prohibicions per a obtindre la condició de beneficiària, assenyalades en l'article 13 de la Llei 38/2003, de 17 de novembre, general de subvencions. Aquesta declaració està inclosa en l'apartat H de la sol·licitud de la subvenció.  
  
b) Resolució o acord adoptat per l'òrgan competent de l'entitat local per a formular la sol·licitud d'ajuda que es pretén obtindre i la partida pressupostària per al manteniment del gabinet psicopedagògic escolar de titularitat d'ajuntaments, mancomunitats de municipis i entitats locals menors en el pressupost de l'any 2022.  
c) Certificat de la secretaria de la corporació local en la qual s'acredite la titularitat respecte de l'entitat pública que gestione el gabinet psicopedagògic escolar, en el cas que la gestió d'aquest es realitze a través d'organismes autònoms, empreses públiques o altres ens de dret públic dependents de l'entitat local.  
d) Documentació actualitzada que acredite la relació jurídica de la corporació local amb l'entitat que explota el gabinet psicopedagògic escolar municipal, en el cas que la corporació local gestione el gabinet a través d'alguna modalitat de gestió indirecta, que podrà ser del 100 %. En aquest cas, l'ajuntament ha d'emplenar el pressupost del gabinet psicopedagògic d'acord amb els ingressos i despeses que figuren en el pressupost de l'entitat local per al funcionament del gabinet psicopedagògic escolar.  
Qualsevol fórmula de gestió indirecta haurà d'estar autoritzada de conformitat amb la normativa reguladora i complir els requisits establits en l'article 29 de la Llei general de subvencions.  
e) Model de domiciliació bancària, segons el model establit per la conselleria competent en matèria d'hisenda pública, disponible en la pàgina web de la Conselleria d'Educació, Cultura i Esport.  
f) Certificació de la secretaria de l'entitat local que acredite que el personal que consta en la relació nominal dels membres adscrits al gabinet psicopedagògic durant el curs escolar 2021-2022, es troba donat d'alta en el règim de la Seguretat Social que li correspon, amb excepció dels psicòlegs que exercint l'activitat per compte propi l'hagen iniciada amb anterioritat al 10 de novembre de 1995.  
No serà necessari presentar la documentació a què es refereixen els apartats c, d i e si les circumstàncies no han variat respecte a l'any anterior. En aquest cas, només haurà de marcar-se en emplenar la sol·licitud d'ajuda per a cadascun dels apartats que ja es va entregar i no hi ha hagut canvis respecte a l'any anterior.  
2. D'acord amb el que es preveu en l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, amb caràcter previ al pagament, les entitats locals beneficiàries acreditaran que es troben al corrent en el compliment de l'obligació de rendició dels seus comptes anuals davant la Sindicatura de Comptes.  
  
  
Cinqué. Esmena de les sol·licituds  
1. De conformitat amb la legislació sobre procediment administratiu comú, si després de la recepció de la instància i la documentació adjunta s'observa que falten documents o dades essencials per a la resolució de l'expedient, la direcció territorial de la Conselleria d'Educació, Cultura i Esport els reclamarà a la corporació local o entitat privada sol·licitant, i li concedirà un termini de 10 dies perquè puga esmenar la falta o adjuntar els documents preceptius amb indicació que, si no ho fa, es considerarà que ha desistit en la seua petició. En aquest cas, la direcció territorial corresponent remetrà l'expedient, fent constar aquesta incidència, a la direcció general de centres docents, la qual declararà l'esmentat desistiment en la resolució de la convocatòria corresponent.  
  
2. Aquests requeriments, així com qualssevol altres que es puguen realitzar, es practicaran de manera telemàtica, d'acord amb el que es disposa en l'article 43 de la Llei 39/2015, d'1 d'octubre, del procediment administratiu comú de les administracions públiques, i segons el procediment pel qual s'aprova el Reglament d'administració electrònica de la Comunitat Valenciana.  
3. L'esmena es realitzarà mitjançant el tràmit de la guia PROP denominat «Aportació de documentació per a l'esmena d'un expedient existent de sol·licitud d'ajudes de la Conselleria d'Educació, Cultura i Esport», que es pot tramitar telemàticament amb certificat digital i es pot consultar en l'adreça següent: https://www.gva.es/va/inicio/procedimientos'id\_proc=18550  
  
Sisé. Criteris de valoració de les sol·licituds  
La comissió avaluadora efectuarà la valoració dels expedients presentats tenint en compte el que s'estableix en l'ordre de bases i els criteris de distribució següents:  
1. Compliment de les funcions generals establides en el Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià (DOGV 9099, 3 de juny). L'incompliment de les funcions esmentades o l'existència de personal d'orientació educativa dependent o finançat per la conselleria competent en matèria d'educació que preste servei en tots els centres públics i concertats de la localitat seran causa suficient per a la denegació de l'ajuda.  
2. S'assignarà inicialment a tots els expedients admesos un mòdul econòmic mínim de 500 ?.  
3. Solament es considerarà membre del gabinet psicopedagògic escolar aquell que preste atenció psicopedagògica, d'audició i llenguatge o socioeducativa als centres docents sostinguts amb fons públics. En aquest sentit, no serà matèria subvencionable la prestació de serveis característics d'un equip social de base o altres serveis de naturalesa clínica o administrativa. La inclusió de treballadors i treballadores socials com a membres del gabinet psicopedagògic serà admesa quan s'integren en l'equip multiprofessional que conforma el gabinet psicopedagògic escolar.  
4. La dotació pressupostària restant es distribuirà atenent el barem següent:  
a) El 75 % es distribuirà proporcionalment al nombre d'hores setmanals de dedicació a activitats d'atenció directa i presencial en els centres que no disposen de personal d'orientació educativa dependent o finançat per la conselleria competent en matèria d'educació i a les altres tasques de preparació i seguiment d'activitats educatives per part dels membres del gabinet. El total d'hores computables per l'apartat d'altres tasques de preparació i seguiment no podrà superar el 50 % de les hores totals d'atenció directa en centres públics i concertats.  
b) El 10 % es distribuirà proporcionalment al personal del gabinet segons el tipus de relació contractual mantinguda per l'entitat local o per organismes autònoms, empreses públiques o altres ens de dret públic dependents d'aquella respecte dels membres del gabinet psicopedagògic escolar, aplicant els coeficients de ponderació següents:  
  
  
Tipus de relació contractual Coeficient de ponderació  
Funcionari o funcionària de carrera, laboral fix o laboral fix discontinu 3  
Funcionari o funcionaria interí, laboral temporal o prestació de serveis 2  
  
  
c) El 15 % es distribuirà en funció del nombre d'habitants de la localitat, segons les dades que consten en les bases de dades de la Conselleria d'Educació, Cultura i Esport, aplicant els coeficients de ponderació següents:  
  
Nombre d'habitants Coeficients de ponderació  
Fins a 1.000 habitants 2,5  
De 1.001 a 5.000 habitants 2  
De 5.001 a 10.000 habitants 1,75  
De 10.001 a 20.000 habitants 1,50  
Més de 20.001 habitants 1  
  
  
En el cas de mancomunitats, el nombre d'habitants s'obtindrà a partir de la mitjana aritmètica del nombre d'habitants dels municipis en els quals el gabinet psicopedagògic desenvolupe la seua actuació.  
5. Cap ajuntament, mancomunitat de municipis o entitat local menor podrà rebre una ajuda econòmica per al manteniment del gabinet psicopedagògic escolar que siga superior a la menor de les següents:  
  
a) L'ajuda sol·licitada per l'entitat.  
b) El 75 % de la diferència entre el total d'ingressos que tinga previst liquidar l'entitat i el total de despeses que tinga previst efectuar per al manteniment del gabinet durant l'últim trimestre de l'exercici 2021 i els tres primers trimestres de l'exercici 2022.  
Quan la subvenció resulte superior a la menor de les dues quantitats esmentades en l'apartat anterior, se li assignarà directament aquesta última al sol·licitant en qui concórrega la circumstància descrita. La quantitat sobrant es distribuirà aplicant els mateixos criteris de valoració entre els sol·licitants que encara no hagueren aconseguit aquells límits i així successivament fins que no quede cap quantitat per repartir.  
  
  
Seté. Resolució i notificació  
1. El termini màxim per a resoldre i publicar la resolució serà de sis mesos a comptar des de la finalització del termini de presentació de sol·licituds, d'acord amb l'article 13 de l'ordre de bases. En el cas que transcorregut aquest termini no s'haja dictat cap resolució, les sol·licituds presentades es consideraran desestimades per silenci administratiu, sense perjudici de l'obligació de l'Administració de resoldre, de conformitat amb el que preveu la legislació aplicable sobre procediment administratiu comú.  
2. La resolució de concessió d'aquestes subvencions es notificarà mitjançant publicació en el Diari Oficial de la Generalitat Valenciana d'acord amb l'article 18 de la Llei General de Subvencions. En aquesta constaran les entitats beneficiàries i la subvenció concedida, així com, si és el cas, les sol·licituds excloses i els motius de denegació.  
  
Huité. Justificació  
1. Una vegada publicada la resolució de concessió de subvenció, les entitats beneficiàries, a través dels seus representants, hauran de justificar, davant la Direcció General de Centres Docents, les despeses i la destinació d'aquestes en la forma establida en l'article 17 de l'ordre de bases i presentaran la documentació justificativa en el termini de 10 dies hàbils, comptat des de l'endemà de la publicació de la resolució de concessió en el Diari Oficial de la Generalitat Valenciana, utilitzant exclusivament els mitjans electrònics facilitats pels servidors d'informació de Generalitat, de conformitat amb el que preveu el Decret 220/2014, de 12 de desembre, del Consell, pel qual s'aprova el reglament d'administració electrònica de la Comunitat Valenciana. Per a fer-ho, s'accedirà a l'apartat de serveis en línia de la seu electrònica de la Generalitat, accessible a través d'https://sede.gva.es. A aquest efecte, hauran de disposar d'algun dels sistemes de signatura electrònica admesos en la seu electrònica de la Generalitat. La no presentació de la justificació de les despeses en el termini fixat donarà lloc a la pèrdua de la subvenció.  
  
2. La justificació de la subvenció s'haurà de fer d'acord amb els models i les instruccions que estaran a la disposició dels interessats en la pàgina web de la Conselleria d'Educació, Cultura i Esport, en el següent enllaç:  
https://ceice.gva.es/va/web/centros-docentes/ayudas/subvenciones/gabinetes-psicopedagogicos  
  
Nové. Protecció de dades  
Les subvencions objecte de la convocatòria requereixen el tractament de dades personals de les persones sol·licitants, representants i tercers, així com dels membres de la comissió de valoració, en els següents termes:  
a) Responsable del tractament: Conselleria d'Educació, Cultura i Esport, amb domicili en l'avinguda de Campanar, 32, 46277 València, contacte: rtgakwchoeeyyufitqscvngw@isy.hw  
b) Categoria i origen de les dades a tractar: dades personals identificatives, de contacte, d'ocupació, econòmiques, de circumstàncies socials, categories especials de dades, dades especialment protegides, i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara en avant PAI) o a altres administracions públiques, en cas en què no existisca oposició a aquesta consulta, i documentació que s'entregue per les persones sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les entitats sol·licitants han d'informar aquestes persones del tractament de les seues dades per part de la Conselleria, en els termes previstos en aquest article.  
c) Finalitats del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloent-hi les que regulen el tràmit electrònic, les dades es tractaran amb la finalitat de gestionar les sol·licituds i, si és el cas, atorgar les ajudes.  
d) Destinataris de les dades: no està prevista la cessió de dades personals.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i en els terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
h) Exercici de drets: Les persones interessades en aquest tractament tenen dret a sol·licitar l'accés a les seues dades, a rectificar-les i a suprimir-los, així com a limitar o oposar-se al tractament d'aquestes. Podran exercir aquests drets:  
- Mitjançant escrit dirigit a la persona responsable del tractament, acreditant la identificació de la persona interessada o de la persona que la representa, dirigit a av. de Campanar, 32, 46108 de València, o a l'adreça electrònica: bhhuiqdycngnvktkndzdfqdi@jdn.ng  
- Accedint al tràmit telemàtic de la seu electrònica de la Generalitat (es requereix disposar de certificat digital):  
https://www.gva.es/va/inicio/procedimientos'id\_proc=19523  
i) Reclamació davant l'autoritat de control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera no atesos els seus drets o vulnerat el tractament de les dades recollides. Prèviament pot contactar amb la Delegació de Protecció de Dades de la Generalitat Valenciana a través de hcf@wqt.zn o adreçar-se al passeig de l'Albereda, 16, 46426 València.  
Per a més informació, https://ceice.gva.es/va/registre-de-tractament-de-dades  
  
Deu. Eficàcia  
La present resolució produirà efecte l'endemà de la publicació en el Diari Oficial de la Generalitat Valenciana.  
De conformitat amb el que s'estableix en la legislació bàsica de procediment administratiu i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, les persones interessades podran recórrer, potestativament en reposició, o plantejar directament recurs contenciós administratiu en els terminis i davant els òrgans que s'indiquen a continuació:  
a) Els recursos de reposició hauran d'interposar-se davant el conseller d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació o a partir de l'endemà de la notificació de la resolució expressa del recurs de reposició o en el qual aquest haja d'entendre's presumptament desestimat.  
  
València, 23 de febrer de 2022.- El conseller d'Educació, Cultura i Esport: Vicent Marzà i Ibáñez.